6)

į III antraštinės dalies I skyrių įterpiami šie straipsniai: „36a straipsnis 1. Į Bendrijos muitų teritoriją įvežtos prekės, išskyrus prekes, gabenamas transporto priemonėmis, kurios tik vyksta per muitų teritorijai priklausančius teritorinius vandenis arba oro erdvę be sustojimo šioje teritorijoje, turi būti nurodytos bendrojoje deklaracijoje. 2. Bendroji deklaracija pateikiama įvežimo muitinės įstaigai. Muitinės gali leisti pateikti bendrąją deklaraciją kitai muitinės įstaigai tuo atveju, jei pastaroji nedelsdama perduoda būtinus duomenis įvežimo muitinės įstaigai arba užtikrina, kad jie būtų prieinami elektroniniu būdu. Muitinės gali leisti vietoj bendrosios deklaracijos pateikti pranešimą ir suteikti prieigą prie bendrosios deklaracijos duomenų ekonominių operacijų vykdytojo elektroninėje sistemoje. 3. Bendroji deklaracija pateikiama prieš įvežant prekes į Bendrijos muitų teritoriją. 4. Taikant Komiteto procedūrą nustatomi: — bendrosios deklaracijos pateikimo terminas iki prekių įvežimo į Bendrijos muitų teritoriją, — taisyklės dėl pirmojoje įtraukoje nurodytam terminui taikytinų išimčių ir pakeitimų ir — sąlygos, kai galima netaikyti reikalavimo pateikti bendrąją deklaraciją arba pakeisti šio reikalavimo turinį, įvertinant ypatingas aplinkybes ir jas taikant tam tikroms prekių srautų rūšims, transporto rūšims ar ekonominių operacijų vykdytojams, arba tais atvejais, kai tarptautiniuose susitarimuose numatytos specialios saugumo priemonės. 36b straipsnis 1. Taikant Komiteto procedūrą ir, atitinkamais atvejais, atsižvelgiant į tarptautinius standartus ir verslo praktiką, nustatomas bendras bendrosios deklaracijos duomenų rinkinys ir bendri šių duomenų formatai, įtraukiant duomenis, būtinus rizikos analizei ir tinkamam muitinio tikrinimo veiksmų taikymui, pirmiausia saugumo ir saugos tikslais. 2. Bendroji deklaracija pateikiama naudojantis duomenų apdorojimo techninėmis priemonėmis. Šiam tikslui gali būti naudojama verslo, uostų arba transporto informacija, jeigu joje pateikiami būtini duomenys. Ypatingomis aplinkybėmis muitinės gali priimti popieriuje surašytas bendrąsias deklaracijas, jei joms taikomas tas pats rizikos valdymo lygmuo, kuris yra taikomas bendrosioms deklaracijoms, pateiktoms naudojantis duomenų apdorojimo techninėmis priemonėmis. 3. Bendrąją deklaraciją pateikia asmuo, kuris įveža prekes arba kuris prisiima atsakomybę už įvežamų prekių gabenimą į Bendrijos muitų teritoriją. 4. Nepaisant 3 dalyje nurodyto asmens prievolių, vietoj nurodyto asmens bendrąją deklaraciją gali pateikti: a) asmuo, kurio vardu veikia 3 dalyje nurodyti asmenys, arba b) bet kuris asmuo, galintis pateikti atitinkamas prekes arba užtikrinti, kad jos būtų pateiktos kompetentingai muitinės įstaigai, arba c) kurio nors iš 3 dalyje arba a ar b punktuose nurodytų asmenų atstovas. 5. 3 ir 4 dalyse nurodyto asmens prašymu jam gali būti leista iš dalies pakeisti vieną arba daugiau jau pateiktos bendrosios deklaracijos duomenų. Tačiau jokių pakeitimų daryti neleidžiama po to, kai muitinės: a) informavo bendrąją deklaraciją pateikusį asmenį, kad ketina patikrinti prekes, arba b) nustatė, kad tam tikri duomenys yra neteisingi, arba c) leido išgabenti prekes. 36c straipsnis 1. Įvežimo muitinės įstaiga gali nereikalauti, kad būtų pateikta bendroji deklaracija už prekes, jeigu nepasibaigus 36a straipsnio 3 arba 4 dalyse nurodytam terminui, atitinkamos prekės deklaruojamos pateikiant muitinės deklaraciją. Tokiu atveju muitinės deklaracijoje pateikiami bent jau tie duomenys, kuriuos būtina pateikti bendrojoje deklaracijoje, ir iki tol, kol muitinės deklaracija nepriimama pagal 63 straipsnį, ji laikoma turinčia bendrosios deklaracijos statusą. Muitinės gali leisti, kad muitinės deklaracija būtų pateikiama importo muitinės įstaigai, kuri skiriasi nuo įvežimo muitinės įstaigos, jei importo muitinės įstaiga nedelsdama perduoda būtinus duomenis įvežimo muitinės įstaigai arba užtikrina, kad jie būtų prieinami elektroniniu būdu. 2. Tais atvejais, kai muitinės deklaracija pateikiama nesinaudojant duomenų apdorojimo techninėmis priemonėmis, muitinės jos duomenims taiko tą patį rizikos valdymo lygmenį, koks yra taikomas deklaracijoms, pateiktoms naudojantis duomenų apdorojimo techninėmis priemonėmis.“;